35. schôdza NR SR - 2.deň - B. popoludní
Dátum: 2025-05-28
Poslanec: Raši, Richard (SMER - SD)
Druh vystúpenia: Vystúpenie v rozprave

79. Príjemné popoludnie prajem, ctené dámy poslankyne, vážení páni poslanci, keď vás môžem poprosiť, páni poslanci, Daniel, poprosím vás o chvíľu kľudu, aby sme odhlasovali zákony, ktoré máme. Budeme pokračovať v prerušenom rokovaní, ešte predtým by som chcel privítať na balkóne žiakov deviateho ročníka cirkevnej spojenej školy v Bardejove. Vitajte. (Potlesk v sále.) Zároveň navrhujem, aby sme, máme tu niekoľko bodov pred samotným hlasovaním, po prvé navrhujem, aby sme o tlači 838, to je návrh, ktorý predkladal pán poslanec Ján Ferenčák, hlasovali v utorok 3.6. o jedenástej hodine. Chcem sa spýtať, či je všeobecný súhlas. Nie je, budeme hlasovať o mojom návrhu, aby sme o tlači hlasovali v utorok 3.6. o jedenástej hodine, prosím, hlasujte. (Hlasovanie) Konštatujem, že prítomných bolo 143 poslancov, 78 za, 40 proti, 25 sa zdržalo. Hlasovanie a tento návrh sme schválili. Chcem informovať, že vláda Slovenskej republiky doručila Národnej rade návrh na skrátené legislatívne konanie o vládnom návrhu novely zákona č. 215/2021 Z. z. o podpore v čase skrátenej práce, tlač 875, ako aj vládny návrh zákona pod tlačou 876. Preto v mene troch poslaneckých klubov za SMER, HLAS a SNS podávam návrh na zaradenie týchto nových bodov do programu 35. schôdze a navrhujem, aby sme návrh vlády prerokovali zajtra, teda vo štvrtok 29. mája po vládnom návrhu novely zákona o mediálnych službách, tlač 808, ktorý na rokovanie Národnej rady predkladá ministerka kultúry. Ak Národná rada rozhodne v rámci príslušného bloku hlasovania o skrátenom legislatívnom konaní, navrhujem, aby sme bezprostredne pristúpili k prvému čítaniu. Je všeobecný súhlas? Ďakujem pekne, konštatujem teda, že sme zaradili tieto nové body do programu 35. schôdze a určili sme termíny ich prerokovania. Nasleduje hlasovanie v prvom čítaní o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení, tlač 819, bod 5 schváleného programu. Dávam slovo pani spravodajkyni Novákovej, aby hlasovanie uviedla. Nech sa páči, pani poslankyňa. (Hlasovanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony , tlač 819.) Nováková Alena, poslankyňa NR SR Prosím, pán predsedajúci, dajte hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní. Raši Richard, predseda NR SR Prosím, prezentujme sa a hlasujme. (Hlasovanie.) Konštatujem, že prítomných bolo 145 poslancov, 145 za. Návrh bol schválený. Nech sa páči, pani poslankyňa. Nováková Alena, poslankyňa NR SR Pán predsedajúci, prosím, dajte hlasovať o tom, že Národná rada v súlade rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre sociálne veci. Za gestorský výbor navrhujem výbor Národnej rady pre sociálne veci a odporúčam, aby predmetný návrh zákona výbory prerokovali do 5. septembra 2025 a v gestorskom výbore do 8. septembra 2025 od prerokovania návrhu zákona v Národnej rade Slovenskej republiky v prvom čítaní. Raši Richard, predseda NRSR Prosím, prezentujme sa a hlasujme. (Hlasovanie.) Konštatujem, že prítomných bolo 146 poslancov, 146 bolo za. Tento návrh sme schválili. Ďakujem pekne. Prejdeme ku hlasovaniu o bode 106 programu. Je to druhé čítanie o vládnom návrhu zákona, ktorým sa mení a dopĺňa zákon č. 150/2013 Z. z. o štátnom fonde rozvoja bývania, tlač 736. Prosím spoločného spravodajcu z výboru pre hospodárske záležitosti pána Jaroslava Mega, aby uvádzal hlasovanie.